Kommissionens forordning (EF) nr. 98/2003
af 20. januar 2003
om fastsættelse af foreløbige forsyningsopgørelser og EF-støtte til levering af vigtige produkter til konsum, forarbejdning og anvendelse som rå- og hjælpestoffer og til levering af levende dyr og æg til regionerne i den yderste periferi i henhold til Rådets forordning (EF) nr. 1452/2001, (EF) nr. 1453/2001 og (EF) nr. 1454/2001
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1452/2001 af 28. juni 2001 om særlige foranstaltninger for visse landbrugsprodukter til fordel for de franske oversøiske departementer og om ændring af direktiv 72/462/EØF og om ophævelse af forordning (EØF) nr. 525/77 og (EØF) nr. 3763/91 (Poseidom)(1), særlig artikel 3, stk. 6, artikel 6, stk. 5, og artikel 7, stk. 2,
under henvisning til Rådets forordning (EF) nr. 1453/2001 af 28. juni 2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima)(2), særlig artikel 3, stk. 6, og artikel 4, stk. 5,
under henvisning til Rådets forordning (EF) nr. 1454/2001 af 28. juni 2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1601/92 (Poseican)(3), senest ændret ved Kommissionens forordning (EF) nr. 1922/2002(4), særlig artikel 3, stk. 6, og artikel 4, stk. 5, og
ud fra følgende betragtninger:
(1) Gennemførelsesbestemmelserne til forordning (EF) nr. 1452/2001, (EF) nr. 1453/2001 og (EF) nr. 1454/2001 er hvad angår de særlige ordninger for forsyning af de franske oversøiske departementer (OD), Madeira, Azorerne og De Kanariske Øer (i det følgende benævnt regionerne i den yderste periferi) med visse landbrugsprodukter fastsat ved Kommissionens forordning (EF) nr. 20/2002(5), senest ændret ved forordning (EF) nr. 1215/2002(6).
(2) Med henblik på anvendelsen af artikel 2 i forordning (EF) nr. 1452/2001, (EF) nr. 1453/2001 og (EF) nr. 1454/2001 bør der opstilles en foreløbig forsyningsopgørelse for de produkter, der er omfattet af de særlige forsyningsordninger, og det bør fastsættes, hvor store mængder der er omfattet af ordningerne, ligesom støtten til levering fra EF bør fastsættes.
(3) I henhold til forordning (EF) nr. 1452/2001, (EF) nr. 1453/2001 og (EF) nr. 1454/2001 og i henhold til artikel 6 i forordning (EF) nr. 20/2002 skal støtten fastsættes under hensyntagen til ekstraomkostningerne ved forsendelse til markederne i regionerne i den yderste periferi og priserne ved eksport til tredjelande og, når det drejer sig om produkter til forarbejdning eller rå- og hjælpestoffer, ekstraomkostningerne, der skyldes regionernes status som øsamfund eller beliggenhed i den yderste periferi.
(4) Der bør derfor fastsættes en fast støtte for hvert produkt, som er differentieret efter, hvad det skal anvendes til. For at tage hensyn til det traditionelle handelsmønster med den øvrige del af EF og det økonomiske aspekt ved den påtænkte støtte bør der derudover fastsættes en støtte svarende til de restitutioner, der ydes ved eksport af tilsvarende produkter til tredjelande, og denne støtte kommer til udbetaling, når beløbet er større end den faste støtte.
(5) Fastsættes støtten for forarbejdede frugter og grøntsager på Azorerne, Madeira og De Kanariske Øer alene på grundlag af ekstraomkostningerne ved forsendelse og ekstraomkostningerne, der skyldes regionernes status som øsamfund eller beliggenhed i den yderste periferi, vil det medføre en meget betydelig nedgang i forhold til den støtte, der hidtil er ydet. For ikke at forstyrre den pågældende sektor og for at sikre, at produktionen udvikler sig harmonisk, bør nedgangen fordeles over en periode på to år, selv om det betyder, at der fortsat må holdes øje med handelsmønstret og tages hensyn til det økonomiske aspekt ved den påtænkte støtte.
(6) Indtil der er foretaget en mere gennemgribende undersøgelse af udviklingen inden for husdyrbrug i regionerne i den yderste periferi og af betingelserne for levering af avlsdyr, bør antallet af støtteberettigede dyr og æg foreløbig fastsættes uændret ligesom den eventuelle støtte til levering af dem, idet der tages hensyn til kriterierne i artikel 6 og 7 i forordning (EF) nr. 1452/2001, artikel 4 i forordning (EF) nr. 1453/2001 og artikel 4 i forordning (EF) nr. 1454/2001.
(7) For at tage hensyn til de særlige forhold for de forskellige produkter inden for de enkelte sektorer bør der i nødvendigt omfang fastsættes nærmere bestemmelser for ydelsen af støtte og beregningen af mængder ved levering af EF-produkter til regionerne i den yderste periferi som omhandlet i artikel 3 i forordning (EF) nr. 1452/2001, (EF) nr. 1453/2001 og (EF) nr. 1454/2001.
(8) Kommissionens forordning (EF) nr. 21/2002 af 28. december 2001 om forsyningsopgørelserne for og fællesskabsstøtten til regionerne i den yderste periferi i henhold til Rådets forordning (EF) nr. 1452/2001, (EF) nr. 1453/2001 og (EF) nr. 1454/2001(7), senest ændret ved forordning (EF) nr. 2225/2002(8), er blevet ændret flere gange. Af klarhedshensyn bør den ophæves, og dens bestemmelser bør indsættes i nærværende forordning.
(9) For at sikre, at transaktionerne gennemføres på en ordentlig måde i 2003, bør denne forordning anvendes fra den 1. januar 2003. Erhvervsdrivende, der har indsendt deres licensansøgninger på grundlag af de beløb, der gjaldt i henhold til forordning (EF) nr. 21/2002, bør dog modtage disse. For at sikre den nødvendige opfølgning og opdage en eventuel uønsket udvikling, som vil kunne nødvendige korrektioner fra 2004, bør denne forordning anvendes indtil udgangen af 2003.
(10) Den fælles forvaltningskomité for korn, svinekød, fjerkrækød og æg, mælk og mejeriprodukter, oksekød, fåre- og gedekød, fedtstoffer, sukker, forarbejdede frugter og grøntsager, humle, frø og tørret foder har ikke afgivet udtalelse inden for den frist, som formanden har fastsat -
UDSTEDT FØLGENDE FORORDNING:
Artikel 1
1. De mængder i den foreløbige forsyningsopgørelse under den særlige forsyningsordning, der er fritaget for told ved indførsel fra tredjelande, eller for hvilke der ydes EF-støtte, samt støtten ved levering af EF-produkter er for de enkelte produkter fastsat:
a) i bilag I for de franske oversøiske departementer (OD)
b) i bilag III for Madeira og Azorerne
c) i bilag V for De Kanariske Øer.
2. For hvert produkt:
- gælder de beløb, der står i kolonne I, ved levering af andre EF-produkter end rå- og hjælpestoffer og produkter til forarbejdning
- gælder de beløb, der står i kolonne II, ved levering af rå- og hjælpestoffer og EF-produkter til forarbejdning i regionerne i den yderste periferi
- gælder de beløb, der står i kolonne III, ved enhver levering af EF-produkter, når disse beløb er højere end dem, der står i kolonne I og II.
Artikel 2
Antallet af dyr og æg til støtte af husdyrbruget i regionerne i den yderste periferi og den eventuelle støtte til disse leverancer er fastsat:
a) i bilag II for de franske oversøiske departementer (OD)
b) i bilag IV for Madeira og Azorerne
c) i bilag VI for De Kanariske Øer.
Artikel 3
Forordning (EF) nr. 21/2002 ophæves.
Artikel 4
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra 1. januar til 31. december 2003. Hvis de beløb, der er fastsat i forordning (EF) nr. 21/2002 for de pågældende produkter er højere end dem, der er fastsat i nærværende forordning, gælder førstnævnte dog for ansøgninger om støtte, der er indrømmet i medfør af licenser, som der er ansøgt om fra datoen for nærværende forordnings ikrafttrædelse til datoen for dens anvendelse.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. januar 2003.